FI Euroopan unionin virallinen lehti CE 84/201

(2004/C 84 E/0245)

KIRJALLINEN KYSYMYS P-0342/04

esittäjä(t): Dirk Sterckx (ELDR) komissiolle

(6. helmikuuta 2004)

Aihe: Belgian rautatiemarkkinoiden avaamista koskevat rajoitukset

Belgian valtionrautatiet nähtävästi vaikeuttaa junankuljettajien siirtymistä toisen Belgiassa toimivan rautatieyhtiön palvelukseen. Junankuljettajan pätevyystodistusta ei välittömästi toimiteta uudelle työnantajalle, joten todistuksen voimassaoloaika ehtii umpeutua ja kyseinen junankuljettaja joutuu uudelleen suorittamaan kokeen. Toisaalta Belgian rautatielainsäädäntö näyttää estävän sellaisten yritysten perustamisen ja toiminnan hyväksymisen, jotka eivät ole varsinaisia rautatieyhtiöitä, vaan luovuttavat rautatiealan henkilöstöä muille rautatieyhtiöille turvallisuustehtäviin (muun muassa junankuljettajia, junansuorittajia, vaunujen valvojia).

Onko komissio tietoinen markkinoiden avaamista koskevista rajoituksista? Pitääkö komissio rajoituksia yhteisön lainsäädännön mukaisina?

Loyola de Palacion komission puolesta antama vastaus

(26. helmikuuta 2004)

Komissio on tietoinen tämäntyyppisistä rajoituksista, jotka voivat vaihdella maittain voimassa olevan kansallisen lainsäädännön mukaisesti. On mahdollista, että tietyissä tapauksissa rikotaan yhteisön voimassa olevaa lainsäädäntöä. Ensimmäisen rautatiepaketin (1) — ja erityisesti direktiivin 2001/14/EY 30 artiklan, joka piti saattaa osaksi kansallista lainsäädäntöä 15. päivään maaliskuuta 2003 mennessä — säännösten mukaiset valvontaelimet vastaavat mahdollisten riitojen selvittämisestä.

Junankuljettajien sertifiointia käsitellään yleisemmin toisessa rautatiepaketissa (2) ja erityisesti rautateiden turvallisuutta koskevassa direktiivissä, josta arvoisa parlamentin jäsen on laatinut mietinnön. Turvallisuusnäkökohta ei kuitenkaan oikeuta säätämään junankuljettajien sertifiointia koskevista puitteista yhteisön tasolla. Ensisijaisesti on käsiteltävä muita asioita, kuten esimerkiksi yhteentoimivuutta, työoikeutta, rautatieyhtiön työntekijöiden siirtymistä toisen rautatieyhtiön palvelukseen, sekä koulutuksen ja työkokemuksen tunnustamista. Toista rautatiepakettia koskevassa keskustelussa esiin nousseiden monimutkaisten kysymysten takia ja neuvoston maaliskuussa 2003 tekemän poliittisen sopimuksen mukaisesti komissio on laatinut puitedirektiivin junankuljettajien ja muiden rautatieturvallisuuden kannalta merkittävissä tehtävissä työskentelevien työntekijöiden sertifioinnista. Ehdotus, joka on osa kolmatta rautatiepakettia (3), on tarkoitus antaa parlamentin ja neuvoston käsiteltäväksi vuoden 2004 alkupuoliskolla.

(1) Euroopan parlamentin ja neuvoston direktiivi 2001/12/EY, annettu 26 päivänä helmikuuta 2001, yhteisön rautateiden kehittämisestä annetun neuvoston direktiivin 91/440/ETY muuttamisesta (EYVL L 75, 15.3.2001). Euroopan parlamentin ja neuvoston direktiivi 2001/13/EY, annettu 26 päivänä helmikuuta 2001, rautatieyritysten toimiluvista annetun neuvoston direktiivin 95/18/EY muuttamisesta (EYVL L 75, 15.3.2001). Euroopan parlamentin ja neuvoston direktiivi 2001/14/EY, annettu 26 päivänä helmikuuta 2001, rautateiden infrastruktuurikapasiteetin käyttöoikeuden myöntämisestä ja rautateiden infrastruktuurin käyttömaksujen perimisestä sekä turvallisuustodistus-ten antamisesta (EYVL L 75, 15.3.2001).

(2) http://europa.eu.int/comm/transport/rail/package/new_fr.htm

(3) Kolmatta rautatiepakettia koskeva ehdotus on tarkoitus esittää vuoden 2004 alkupuoliskolla.